**ኣብ ሃገርና ሰብ ትካላት ንዓማዊሎም ብኸመይ ይቕበሉዎም?**

ሸቃጦ እቲ ቀዳማይ ነገር ንዓማዊሎም ከቕርቡሎም ዝግብኦም ፍሕሽው ኣቀባብላ እዩ። ካልኣይ ርትዓዊ ዋጋ። ኣብ ሃገርና ግን እዚ ኣብ መብዛሕትኦም ሰብ ትካላት (ሸቃጦ) የለን። ክትገዝእ ኣብ ዱኳኖም ኣቲካ ኣብ ክንድ ከበርካ ዝገብሩ ኣብ ተለፎን (ሞባይል) ኮይኖም ሰብ ከምዘሎ ረሲዖም ክስሕቁን ክግረሙን ከዕሉሉን ትዕዘብ። ሓደ ፣ማዓልቲ ኣብ ኣስመራ ኣብ ሓደ ዱኳን ሓደ ነገር ክገዝእ ይኣቱ። ሓንቲ መንእሰይ ማስቲካ እናሓየኸት ኣብ እዝና ምስ ሞባይላ ዝተላገበ መስምዒ ገራ ደርፍታት ክትሰምዕ ጸንሓትናኢ። ሰላም ኢለ ምስ ኣተኹ ብኢዳ ጌራ ናይ ሰላም ምልክት ኣርኣየትኒ። ኣይተገረምኩን ምኽንያቱ ብዙሓት ሰባት ብኸምኡ ከማርሩ ስለ ዝሰማዕኩ። ግን ምርኣይ ምእማን ስለ ዝኾነ ክሳብ ባዕለይ ዝርኢ መልሲ ክህብ ኣይመረጽኩን። ድሕሪ ቁሩብ ደቓይቕ ኣብ እዝና ወቲፋቶ ዝነበረት ኣውጺኣ እንታይ ክሰምዓኩም በለትኒ። ቕድሚ መልሲ ምሃበይ ጥዕምቲ ሙዚቃ ዲኺ ክትሰምዒ ጸኒሕኪ ናይ መን እያ’ኸ በልክዋ። ናይ ኢትዮጵያ ናይ ኣምሓርኛ እያ በለትኒ። ናይ ኤርትራውያን ወዲእኪ ማለት ድዩ ፍሽኽ ኢለ ሓተትኩዋ። እቲ ዝሃበትኒ መልሲ ንምድጋሙ ንዓይውን ኣየምሕረለይን እዩ፡ ግን ከም ሓሳብን ለበዋን ደርፍታት ሰውራ ኤርትራ ንትምህርትን ታሪኽን፡ ዘመናውያን ድማ ንመዘናግዕ ተጠቐሚ ኢለ ሓሳበይ ሂበያ።

እዚ ኹሉ እናበልና ሓደ ሰብ ዓዳጋይ መጺኢ ገመድ ናይ ድሽ ዓቐኑ ጠቒሱ ይሓታ፡ እወ ኣሎና ትብሎ። ክንደዩ ዋግኢ ኢሉ ይሓታ። 250 ናቕፋ ትብሎ። ብምግራም ኣይበዝሔንዶ ይብላ እሞ 200 ትብሎ። እዋእ ኣይክትሸጡ እንዲኹም እዚ ዱዃን ከፊትኩሞ ይብላ። እሞ ክንደይ ክትከፍል ትደሊ ትብሎ። 150 እዩ ዘሎ ብኡ ሃብኒ ይብላ። ኣብ ክንዲ ኣየዋጽእንዩ ትብሎ ብሰሓቕ ካዕካዕ ትብል ሰብኣይ ወጺኡ ይኸይድ። ኣነ ድማ ከመይ ድዩ እዚ ዕዳጋ ንስኺ 200 ትብሊ ንሱ ድማ 150 ኣሎ ይብል ምስ በልኩዋ እወ ገሊኦም ኮምኡ ይሸጡ እዮም ትብለኒ። ብሓቂ እንተድልዩዎ ደይ ክምለስዩ ምኽንያቱ እቶም ኮምኡ ዝሸጡ ወዲኦም እዮም ኢላትኒ። ካብዚ ዝተረዳእክዎ እንተሎ ቁጽጽር ዋጋ ልሕሉሕ ዜሮ ምዃኑ። ፍልጠት ኣገልግሎት (customer service) ከምዘየለ። መሰል ዓማዊል ተረጊጹ ስስዔ ገንዘብ ነጊሱ። ሸቃጦ ብንሶም ዝደለይዎ ድኣንበር ብዓይነትን ዋጋ ንዋትን ከምዘይሸጡ የመልክት። ቅኑዕ ዕዳጋን ቅኑዕ ኣገልግሎትን ምስ ዘይህሉ ኩሉ ግዜ ሓፋሽ እዩ ዝጥቃዕ። ነዞም ከምዚኦም ዘኣመሰሉ ሸቓጦ ቀጺዕካውን ስለ ዘይመሃሩ ንብልሽውና ድልዋት ስለ ዝኾኑን ምሉእ ዘይጉዱል ቀረብ ንህዝቢ ምቕራብ ኣገዳሲ ኮይኑ ይስምዓኒ። ካብኡ ሓሊፉ ብዘይርትዓውን ዘይምኽንያታውን ዋጋታት ዝሸጡ ሰብ ትካላት ልቸንሲኦም ንዘንትእለት ክግደፉ ኣለዎም። እዚ ንኽኸውን ግን ህዝቢ ምስ መ ንግስቲ ሙሉእ ምትሕብባር ከርኢ ይግባእ። ነዞም ብስስዔ ሓንጎሎም ዝተመልኤ ሸቃጦ(ሰብ ትካላት) ጉቡእን ህጹጽን ስጉምቲ ዘይምሳድ ህዝቢ ኣብ ክንዲ ንዕኦም ዘማርር መንግስቲ ድላዮም ይግበሩ ገዲፍዎም ኢሉ ንመንግስቲ እዩ ዘማርር። ህዝቢ ሓቁ’ዩ ምኽንያቱ እቲ ነዚ ዝምልከት ቤት ጽሕፈት ስርሑ ብጽፈት ምስ ዘየማልእ ተመራራይ መንግስቲ እዩ።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር፡